钦定古今图书集成/方舆汇编/职方典/第1395卷 > 广西星野考 通志
## 钦定古今图书集成/方舆汇编/职方典/第1395卷 > 广西星野考 通志

《晋天文志辖星》：“傅轸两旁，辖星远轸凶，辖举南蛮侵。”

又“《青丘》七星，在轸东南，蛮彝之国号。” 则亦以旁证而类推矣。

又牵牛六星，次三星主南越。

又南斗东南四星曰“狗国。” 《晋志》虽为鲜卑、乌桓之星，然一行系之南越，当以一行之说为是。以其在南斗旁，且南蛮槃瓠之种也。

又翼南五星曰东区，区即“瓯” 字，今永嘉郡。此又皆越之东界也。

又谓“北斗七星，二主楚，四主吴。” 不言越者，以北斗止七星，言吴、楚，则越在其间矣。

又五车五星，次东南星曰司空，主楚。不言吴、越者，以五车止五星而言楚，则吴、越在其间矣。以前数说参酌而言之，静江府者，于国为楚，于州为荆，于二十八宿为轸之十一度，于十二次为鹑尾、北斗则第二星主之，五车则第四星主之。旁而证之星，则长沙有辖星，有青丘，而斗、牛、女与东瓯狗国之星，尽在其东界云。

广右分野，或为星纪之分，或以梧州为星纪，馀为鹑尾，其说不一。惟蔡氏之论本唐僧一行之说，大约以粤之西界其北抵楚者为鹑尾，粤之东界其北接吴者为星纪，其论最为明白亲切。